b'\n_START_ARTICLE_\nJerzy Pilch\n_START_SECTION_\n\xc5\xbdivljenje\n_START_PARAGRAPH_\nRodil se je in odra\xc5\xa1\xc4\x8dal v Wis\xc5\x82i, majhnem mestu na jugu Poljske. Na Jagelonski univerzi v Krakovu je do\xc5\xa1tudiral poljsko filologijo, po kon\xc4\x8danem \xc5\xa1tudiju pa se je posvetil akademiki karieri, ki je trajala 10 let (1975\xe2\x80\x931985). V poznih sedemdesetih letih je objavljal prispevke v periodiki Student. Nato je prispeval svoje feljtone v govorjeni reviji Na g\xc5\x82os (Na glas), ki ni izhajala v tiskani obliki, avtorji so pa svoje prispevke brali na rednih sestankih. Leta 1989 je postal \xc4\x8dlan zalo\xc5\xbeni\xc5\xa1tva tednika Tygodnik Powszechny, v katerem je delal do leta 1999. Nato se je preselil v Var\xc5\xa1avo in postal kolumnist tednika Polityka. Med leti 2006 in 2012 je svoje feljtone objavljal v dnevniku Dziennik, nato v tedniku Przekr\xc3\xb3j. Leta 2012 je svoje feljtone ponovno za\xc4\x8del objavljati v tedniku Tygodnik Powszechny.\n_START_SECTION_\nDela, prevedena v sloven\xc5\xa1\xc4\x8dino\n_START_PARAGRAPH_\nPilchova dela so bila prevedena v razli\xc4\x8dne evropske jezike, med drugim v angle\xc5\xa1\xc4\x8dino, nem\xc5\xa1\xc4\x8dino, franco\xc5\xa1\xc4\x8dino, ru\xc5\xa1\xc4\x8dino, \xc5\xa1pan\xc5\xa1\xc4\x8dino, bolgar\xc5\xa1\xc4\x8dino ali slova\xc5\xa1\xc4\x8dino. Do zdaj v sloven\xc5\xa1\xc4\x8dino sta bila v celoti prevedena dva Pilchova romana: Pod mocnym anio\xc5\x82em (Pri mogo\xc4\x8dnem angelu), ki je iz\xc5\xa1el leta 2004, ter Spis cudzo\xc5\x82o\xc5\xbcnic. Proza podr\xc3\xb3\xc5\xbcna (Seznam pre\xc5\xa1u\xc5\xa1tnic) ki je v slovenskem prevodu iz\xc5\xa1el leta 2012. Leta 2018 je v reviji Sodobnost iz\xc5\xa1el tudi prevod odlomka iz romana Inne rozkosze (sl. Drugi u\xc5\xbeitki). Vsa navedena dela je v sloven\xc5\xa1\xc4\x8dino prevedel Klemen Pisk.\n_START_SECTION_\nNagrade in priznanja\n_START_PARAGRAPH_\nPrvo nagrado, nagrado ustanove Ko\xc5\x9bcielskich, je prejel leta 1989 za svoj prvenec Wyznania tw\xc3\xb3rcy pok\xc4\x85tnej literatury erotycznej. Maja 1998 je sledilo priznanje Krakowska Ksi\xc4\x85\xc5\xbcka Miesi\xc4\x85ca (krakovska knjiga meseca) za roman Tysi\xc4\x85c spokojnych miast. Istega leta je prejel nagrado Paszport Polityki (potni list \xc4\x8dasnika Polityka) za roman Bezpowrotnie utracona lewor\xc4\x99czno\xc5\x9b\xc4\x87. Leta 2014 je prejel tudi literarno nagrado Gdynia (Nagroda Literacka Gdynia) za roman Wiele demon\xc3\xb3w._NEWLINE_Za svoje literarno delo je bil Pilch enajstkrat nominiran za presti\xc5\xbeno poljsko literarno nagrado Nike (nagrada za najbolj\xc5\xa1o knjigo leta), in sicer leta 1997 za roman Monolog z lisiej jamy, leta 1998 za roman Tezy o g\xc5\x82upocie, piciu i umieraniu, leta 1999 za roman Bezpowrotnie utracona lewor\xc4\x99czno\xc5\x9b\xc4\x87, leta 2001 za roman Pod Mocnym Anio\xc5\x82em, leta 2005 za roman Miasto utrapienia, leta 2007 za roman Moje pierwsze samob\xc3\xb3jstwo, leta 2008 za roman Poci\xc4\x85g do \xc5\xbcycia wiecznego, leta 2009 za roman Marsz Polonia, leta 2013 za zbirko esejev Dziennik in leta 2014 za roman Wiele demon\xc3\xb3w ter zbirko esejev Drugi dziennik. Nagrado Nike je prejel leta 2001 za roman Pod Mocnym Anio\xc5\x82em (Pri mogo\xc4\x8dnem angelu) tako po izboru strokovne komisije (glavna nagrada) kot po izboru bralcev._NEWLINE_Njegova dela sta bila dvakrat izbrana za seznam 100 najbolj\xc5\xa1ih knjig v ZDA, ki ga pripravlja revija Kirkus Reviews, in sicer leta 2010 roman Tysi\xc4\x85c spokojnych miast ter leta 2012 roman Moje pierwsze samob\xc3\xb3jstwo.\n_START_SECTION_\nJerzy Pilch zasebno\n_START_PARAGRAPH_\nPisatelj je pripadnik Evangeli\xc4\x8danske Cerkve Augsbur\xc5\xa1ke veroizpovedi (luteran), kar se odra\xc5\xbea tudi v njegovih literarnih delih in svetovnem nazoru. Poleg tega je javno razglasil, da je zbolel za parkinsonovo boleznijo, njegovo zavedanje lastne umrljivosti in odpovedovanja telesa, ki sta povezani z boleznijo, pa so osrednja tema njegovih del iz let 2012\xe2\x80\x9313, ki so redno izhajala v tedniku Tygodnik Powszechny, nato pa so iz\xc5\xa1la \xc5\xa1e v knji\xc5\xbeni zbirki. Pisatelj ne skriva tudi, da je odvisen od alkohola (tako kot ve\xc4\x8dina njegovih literarnih likov) ter je velikokrat posku\xc5\xa1al dose\xc4\x8di abstinenco, tudi s pomo\xc4\x8djo ustanov, kar mu je uspelo \xc5\xa1ele po tem, ko so mu diagnosticirali parkinsonovo bolezen.\n_START_SECTION_\nPilch in film\n_START_PARAGRAPH_\nDva pisateljeva romana sta bila filmsko adaptirana. Leta 1994 je na podlagi romana Seznam pre\xc5\xa1u\xc5\xa1tnic (Spis cudzo\xc5\x82o\xc5\xbcnic) nastal istoimenski film. Scenarij je napisal Jerzy Stuhr, ki je v filmu igral tudi glavno vlogo. V filmu nastopa tudi pisatelj sam, in sicer v epizodni vlogi mo\xc5\xa1kega, ki ga glavni lik sre\xc4\x8duje v baru. Dvajset let kasneje, leta 2014, je bil na podlagi romana Pod Mocnym Anio\xc5\x82em posnet istoimenski film, ki ga je re\xc5\xbeiral Wojciech Smarzowski._NEWLINE_Pilch je tudi scenarist dveh filmov, ki spadata v ciklus \xc5\x9awi\xc4\x99ta polskie (Poljski prazniki) \xe2\x80\x93 \xc5\xbb\xc3\xb3\xc5\x82ty szalik (Rumen \xc5\xa1al) iz leta 2000, ki ga je re\xc5\xbeiral Janusz Morgenstern, ter Mi\xc5\x82o\xc5\x9b\xc4\x87 w przej\xc5\x9bciu podziemnym (Ljubezen v podhodu) iz leta 2006, ki ga je re\xc5\xbeiral Janusz Majewski.'